Moot-moord: Verdagte vasElsabe van Niekerk. Foto: Facebook ŉ Man is in hegtenis geneem net ure na die gru-moord op Elsabe van Niekerk. Konst. Tumisang Moloto, woordvoerder van die polisie, het gesê die 30-jarige verdagte is omstreeks 16:30 in Rietondale in hegtenis geneem, nadat die polisie inligting opgevolg het. Die verdagte is in aanhouding by die Wonderboom-polisiestasie en sal binnekort in die hof verskyn op aanklag van moord. Maroela Media het vroeër berig Van Niekerk se liggaam is Maandagmiddag in ŉ plas bloed by ŉ huis op die hoek van 8ste Laan en Ben Swartstraat in Gezina gevind. Die polisie is na die toneel ontbied, nadat die bure glo gehoor het hoe die vrou met iemand rusie maak. “Die polisie het ŉ bebloede mes op die toneel gevind en vermoed dit is die moordwapen.” Moloto het aan Maroela Media gesê die motief vir die moord is nog nie duidelik nie en word ondersoek. “Dit is ook nie duidelik of daar ŉ verwantskap tussen die oorledene en verdagte was nie.” Van Niekerk laat haar man, twee kinders en twee kleinkinders agter.